**ELŐTERJESZTÉS**

**Szombathely Megyei Jogú Város Közgyűlésének**

**2022. december 8-i ülésére**

**Javaslat** **a Szombathely, Szent István király utcai Gyöngyös-patak hídrekonstrukció megvalósításával kapcsolatos döntés meghozatalára**

A Belügyminisztérium a BMÖGF/930/2021 számú Támogatói Okirat alapján, Szombathely Megyei Jogú Város Önkormányzata (Kedvezményezett) részére vissza nem térítendő támogatást biztosított a települési önkormányzatok gazdaság újraindítását célzó beruházásainak támogatásáról és egyes önkormányzatokat érintő Korm. határozatok módosításáról szóló 1625/2021. (IX. 3.) Korm. határozat alapján - többek között - a Gyöngyös-patak hídrekonstrukció projekthez.

A 151/2021. (IX.30.) Kgy. számú határozat alapján a Szent István király utcai Gyöngyös-patak közúti híd átépítését támogatta a Közgyűlés. Az éves hídvizsgálati jegyzőkönyv kizárólag ennél a hídnál írt elő azonnali intézkedést, melynek értelmében egy nyompályára való szűkítést, járdakonzolok forgalomtól való lezárását kellett végrehajtani. A projekt keretén belül a déli városrészt a belvárossal összekötő, Szent István király utcai Gyöngyös-patak híd teljes felújítása valósul meg.

A közbeszerzési eljárás a bírálati szakaszban tart, az ajánlatok műszaki értékelése alapján a beérkezett legkedvezőbb ajánlat összege: nettó 249.995.225 Ft + ÁFA, bruttó 317.493.936 Ft, amely a 2022. október 20. napján benyújtott Támogatói Okirat módosítás által a kivitelezésre biztosított 110.784.293 Ft támogatást bruttó 206.709.643 Ft-tal meghaladja.

Mivel Önkormányzatunk a Gyöngyös-patak hídrekonstrukció projekt mielőbbi megvalósítása mellett elkötelezett, ezért javaslom, hogy a közbeszerzési eljárás lezárásához, a vállalkozási szerződés megkötéséhez szükséges bruttó 206.709.643 Ft-ot a Közgyűlés biztosítsa.

Tájékoztatom továbbá a Tisztelt Közgyűlést, hogy a Támogatói Okiratban infrastrukturális fejlesztésekre (Belterületi útfejlesztések, Víztorony környezetének fejlesztése II. ütem, Vásárcsarnok környezetének fejlesztése, Gyöngyös-patak hídrekonstrukció) nyújtott 905 M Ft támogatási összeg mellett összesen bruttó 249.267.483 Ft-ot szükséges Önkormányzatunknak önerőként biztosítani.

A fenti teljes költségnövekmény összegére vonatkozóan - 2022. november 3-án - többlettámogatási igényt nyújtottam be a Belügyminisztériumhoz.

Kérem a Tisztelt Közgyűlést, hogy az előterjesztést megtárgyalni, és a Gyöngyös-patak hídrekonstrukcióhoz szükséges önerő biztosítására vonatkozó javaslatot elfogadni szíveskedjék.

**Szombathely, 2022. november „……”**

**/: Dr. Nemény András :/**

**Határozati javaslat**

**……../2022. (XII.8.) Kgy. sz. határozat**

1. Szombathely Megyei Jogú Város Közgyűlése támogatja a „Szombathely, Szent István király utcai Gyöngyös-patak hídrekonstrukció” című projekt megvalósítását, és jóváhagyja, hogy a kivitelezéséhez szükséges bruttó 206.709.643 Ft összegű fedezet a 2022. évi költségvetés „Projektek - önerő, hozzájárulás” előirányzat terhére kerüljön biztosításra.
2. A Közgyűlés felhatalmazza a polgármestert a közbeszerzés eredményes lezárásához szükséges intézkedések megtételére.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Stéger Gábor, a Közgazdasági és Adó Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal